# בית המשפט לענייני משפחה

### ירושלים

**המבקשות: 1. שם האם הלא ביולוגית+ת.ז**

**2. שם האם הביולוגית+ת.ז**

(שתקראנה להלן יחדיו: "המבקשות")

###### שתיהן מתגוררות ברח'

 טלפון:

#### -- נ ג ד --

**המשיב: היועץ המשפטי לממשלה**

 **בשירות למען הילד**

**בענין: הקטין שם הקטין, ת.ז. 55555, יליד 07/08/17 (להלן: "הקטין")**

#### בקשה לצו הורות פסיקתי

**בית המשפט הנכבד מתבקש בזאת ליתן צו הורות פסיקתי, למבקשת 1, אמא לא ביולוגיות, עבור הקטין שם הקטין, ת.ז. 555555, בנה הביולוגי של המבקשת 2, וזאת בהתאם לתקדים אותו קבע היועמ"ש כי טובתו של הילד היא המכריע במתן צו הורות פסיקתי.**

**העובדות ברקע לבקשה**:

1. המבקשות הינן בגירות, יהודיות, רווקות, אזרחיות ותושבות ישראל.
2. המבקשות הכירו זו את זו בשנת 2012. בין השתיים נוצר קשר עמוק ותומך, שהתפתח במהרה למערכת יחסים קבועה ויציבה. בשנת 2014 עברו המבקשות להתגורר יחדיו, ומאז ועד היום, הן חיות יחד, תחת קורת גג אחת, ומנהלות משק בית משותף.
3. המבקשות מחזיקות בחשבון בנק משותף, ממנו הן משלמות את כל הוצאות המחייה והמגורים שלהן.
4. במהלך ההריון המבקשות שינו את שם המשפחה שלהן לשם משפחה משותף על מנת לסמל את הרחבת התא המשפחתי. הן החילו שם משפחה זה גם על הקטין.
5. המבקשות החליטו להרחיב את תאן המשפחתי, על דרך של הולדת ילדים מתרומת זרע אנונימית. מלכתחילה, בחרו המבקשות לגדל את כל הילדים שיוולדו להן במהלך חייהן המשותפים יחדיו, כזוג הורים לכל דבר ועניין, תוך השוואת זכויותיהן וחובותיהן בתא המשפחתי, ומבלי להבחין בהורותה הביולוגית של האחת לעומת ההורות בפועל של השניה.
6. אשר על כן, בשנת 2016, פנו המבקשות אל בנק הזרע ורכשו מנת זרע, לאחר שאת תורם הזרע בחרו יחדיו ולאחר שהזרע עבר התאמה גנטית.
7. שתי המבקשות היו שותפות מלאות לטיפולי ההזרעה שבוצעו במבקשת 2, ולאחר שהרתה, חוו יחדיו את כל שלבי ההריון ומהלכו.
8. ביום 07/08/17ילדה המבקשת 2, במזל טוב, את הקטין נשוא הבקשה, אשר המבקשות רואות בו את בנן המשותף. יודגש כי המבקשת 1 עמדה לצידה של המבקשת 2 גם במהלך הלידה עצמה, שהתה עימה בבית חולים הדסה עין כרם בכל מהלך האשפוז ללידה, והוכרה כבת זוגה של היולדת, כך שאף ניתן לה צמיד אישי מבית החולים, המוכיח זאת. העתק מתעודת הלידה של הקטין מצ"ב לבקשה וכחלק בלתי נפרד מימנה.
9. מרגע צאתו של הקטין לאוויר העולם, רואות בו המבקשות את בנן המשותף, וברצונן לגדלו יחדיו בשיתוף מלא. הקטין נמצא בפועל במשמורתן המשותפת של המבקשות, וכל ההחלטות הנוגעות לגידולו, בריאותו, חינוכו וענייניו הכספיים, מתקבלות ע"י המבקשות במשותף. גם האחריות לגידולו ולכלכלתו של הקטין מוטלת על המבקשות באופן שוויוני. המבקשות הינן שותפות מלאות בכל הקשור להתנהלות חיי הקטין.

**ואלה נימוקי הבקשה**:

1. מאז לידתו של הקטין, קיים בין הקטין לבין המבקשת 1 קשר רגשי עז העומד בזכות עצמו, והינו בלתי תלוי בקשר הזוגי שבין המבקשות. כאמור, המבקשת 1 מתייחסת אל הקטין כאל בנה עוד מטרם לידתו, ומאז שהגיח אל אויר העולם היא מגדלת אותו במסירות ובאהבה ודואגת לכל צרכיו, הנפשיים והפיסיים, יחד עם המבקשת 2, האם הביולוגית. הקטין גם הוא רואה במבקשת 1 הורָה שנייה. הקשר בין הקטין לבין המבקשת 1 הנו קשר הורי לכל דבר ועניין.
2. המבקשת 1 מעורבת בכל מסגרות חייו של הקטין, שתי המבקשות הולכות יחדיו לטיפולים עבור הקטין אצל רופאים, בקופת חולים ובטיפת חלב. הוריה של המבקשות מתייחסים אל הקטין כאל נכדם, ואחיה רואה בו אחיין עבורו; ועוד.
3. המבקשות והקטין חיים יחד בהרמוניה, כמשפחה לכל דבר ועניין. המציאות אותה מכיר הקטין מיום לידתו, הנה שיש לו שתי דמויות משמעותיות בחיים, המתפקדות יחדיו ובנפרד כהוריו והממלאות עבורו את כל צרכיו. המבקשות מעוניינות לשמר את מציאות חייהן המשפחתיים, ולתת למציאות זו גושפנקא חוקית, שתשקף רשמית את מצבן המשפחתי ואת מעמדה של המבקשת 1 בתא המשפחתי ותשמר את הקשר בין המבקשת 1 לקטין בכל דרך, בל יועמד בסכנה כלשהי.
4. היעדר ההכרה המשפטית המלאה במעמדה של המבקשת 1 כאמו של הקטין פוגעת במבקשת 1, אשר משקיעה את מירב זמנה ומאמציה בגידול הקטין, וגם בזכויותיו הרגשיות, החברתיות והכלכליות של הקטין עצמו, אשר רואה במבקשת 1 את אימו השניה. **טובתו של הקטין והגנה על זכויותיו מחייבות עיגון משפטי *מלא*, על דרך של צו הורות, ליחסי ההורות המתקיימים הלכה למעשה בין המבקשת 1 לבין הקטין.**
5. טובת הקטין הינה עקרון-על, המנחה את בית המשפט בבואו לתת צו הורות פסיקתי.
6. מבחינה רגשית, אין הקטין זקוק לביטחונות נוספים לכך שהמבקשת 1 תמשיך לטפל בו ולהעניק לן חום ואהבה, באופן זהה לזה של המבקשת 2, האם הביולוגית, כפי שעשתה עד היום – ואולם אם יינתן צו ההורות, יבטיח מעמדה המשפטי החדש של המבקשת 1 כלפי הקטין את מחויבותה וזכויותיה כלפי הקטין, כלפי כולי עלמא, וימנע איום של ניתוק קשר בין הקטין לבין המבקשת 1, אימו הנוספת, מכל סיבה שהיא, לרבות סיום הקשר הזוגי שבין המבקשות.
7. צו ההורות יטיל על המבקשות 1 חובה על פי דין לדאוג לפרנסתו של הקטין יחד עם המבקשת 2, וכן לדאוג לחינוכו ולמדורו. צו ההורות **יחייב**, מחד, את המבקשת 1 כלפי הקטין, להמשיך ולדאוג לו בכל עת ובכל מצב, גם במקרה בו חלילה יתערער הקשר הזוגי בין המבקשות, ומאידך – יבטיח את **זכותה** המשפטית לעשות זאת. הצו ירחיב את מחויבותה של המבקשת 1 כלפי הקטין מעבר למחויבות הרגשית שבה היא נוטלת, ואף מעבר למחויבות שמוטלת עליה כאפוטרופוס למעשה על הקטין.
8. לצו ההורות תפקיד מכריע במקרה של פטירה, חו"ח, של מי מבנות הזוג:
	* + אם תלך לעולמה המבקשת 2, אימו הביולוגית של הקטין, צו ההורות יאפשר לקטין להמשיך ולחיות במשמורתה של המבקשת 1, אימו השניה, במסגרת המשפחתית אותה מכיר הקטין, ובכך יבטיח את המשכיות ויציבות התא המשפחתי, אליה התרגל הקטין מיום לידתו.
		+ בנוסף, אם תלך לעולמה המבקשת 1, שכיום אינה מוכרת כאימו של הקטין, יובטח מעמדו של הקטין כיורש של הנפטרת עפ"י הדין.
9. מבחינה כלכלית, יעניק צו ההורות לקטין את הזכויות הקבועות בחוק, הנובעות מיחסי הורים וילדיהם, המוכרים על פי כל דין, לרבות: קצבאות והטבות המוענקות לקטין מכח חוק הביטוח הלאומי, זכות למזונות, הקניית מעמד כתלויה עפ"י פקודות הנזיקין, הקניית מעמד לקטין כ'שאירה' של המבקשת 1, מתן זכות לקטין ליהנות מהסדרי הפנסיה של המבקשת 1, וכיוצ"ב. צו ההורות יבטיח לקטין זכויות גם במצבים בהן מעורבים צדדים שלישיים, הואיל והוא יקנה הכרה של כולי עלמא במצב משפטי קיים וקבוע.
10. כאמור, הקטין נולד מתרומת זרע אנונימית מבנק הזרע, כך שאין כל חשש לפגיעה בזכויותיו של אב כלשהו עקב מתן צו ההורות למבקשות.
11. פורסם כי ב8/2/15 הגיש היועמ"ש, יהודה וינשטיין, הגיש עמדה תקדימית לבית המשפט לענייני משפחה בהליך שעניינו בקשתן של בנות זוג "למתן צו הורות פסיקתי", לפיו תוכר בת זוגה של האם הביולוגית כאמו הנוספת של ילד שנולד כתוצאה מתרומת זרע אנונימית שקיבלה האם הביולוגית.

השתיים מבקשות מבית המשפט שייצור קשר של הורות שלא באמצעות צו אימוץ, אלא באמצעות צו הורות פסיקתי, כאמור, תוך בחינת טובתם של הילדים בנסיבות העניין**.**

1. לאור התמורות שחלו בחברה ובמשפט בשנים האחרונות ביחס למגוון המשפחות הקיימות, הפרשנות המשפטית הראויה והמתחייבת הינה מתן צו הורות כמבוקש בנסיבות העניין.
2. המבקשת 1 מעונינת בכל מאודה לקבל צו הורות על בנה הביולוגי של המבקשת 2, לתת גושפנקא רשמית להורותה למעשה על הקטין, ולהירשם על פי החוק כאמו מיום לידתו של הקטין. שתי המבקשות קשורות לקטין באופן זהה, ודואגות לו באופן מקביל ושוויוני כאשר הקטין קשור אף הוא לשתי המבקשות גם יחד. שתי המבקשות, כשתי אמהותיו של הקטין (האחת – ביולוגית, והשניה – בפועל), חפצות במתן צו ההורות שתוקפו רטרואקטיבית מיום הלידה.
3. לאור האמור לעיל, מתבקש בית המשפט הנכבד ליתן צו הורות למבקשת 1 כלפי הקטין מרגע לידתו (7/8/17).
4. לבית משפט הנכבד הסמכות המקומית והעניינית לדון בבקשה.
5. המבקשות מכירות בכך שבית המשפט רשאי, במקרה שלא מתמלאות כל הדרישות האמורות, להזמין תסקיר סעד שיבחן את הקשר ההורי והזוגי כשהעיקרון המנחה הוא טובת הקטין. עם זאת, קבלת התסקיר איננה משום דרישה, או חובה המוטלת על הבאים בשערי בית המשפט ונתונה גם היא לשיקול דעת בית המשפט (ראו בבג"צ 6569/11 מפי כב' המשנה לנשיא, נאור). לאור זאת, אנו מבקשות להימנע מתסקיר אשר עשוי לעכב את קבלת הצו.
6. מצורפים לבקשה זו:
	1. תצהירי המבקשות התומכים בבקשה
	2. צילומי תעודות הזהות של המבקשות
	3. צילום תעודת הלידה של הקטין
	4. אישור מבנק הזרע
	5. הצהרה של רופא הנשים שליווה את תהליך ההריון
	6. תצהיר בדבר העדר הרשעות קודמות
	7. הודעת ניהול חשבון בנק משותף
	8. חוזי דירה משותפים
	9. תמונות מחיי הזוגיות
7. מן הדין ומן הצדק להיעתר לבקשה זו.

 \_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_ אמא לא ביולוגיות אמא ביולוגית

 המבקשת 1 המבקשת 2

**תצהיר**

תאריך: \_\_\_\_\_\_\_\_\_\_\_\_\_\_ מבקשת 1. \_\_\_\_\_\_\_\_\_\_\_\_\_\_\_

אני הח"מ \_\_\_\_\_\_\_\_\_\_\_\_\_\_\_\_ מאשרת כי ביום \_\_\_\_\_\_\_\_\_\_\_\_\_\_\_\_ הופיעה בפניי שם האמא הלא ביולוגית, המוכרת לי אישית\שהזדהתה בפני באמצעות ת.ז שמספרה:555555, ולאחר שהזהרתיה כי עליה לומר את האמת בלבד וכי תהיה צפויה לעונשים הקבועים בחוק אם לא תעשה כן, אישרה את נכונות הצהרתה לעיל וחתמה עליה בפניי.

\_\_\_\_\_\_\_\_\_\_\_\_\_\_\_

חתימת מבקשת 1

 \_\_\_\_\_\_\_\_\_\_\_\_\_\_\_\_\_

 חתימת עו"ד

תאריך: \_\_\_\_\_\_\_\_\_\_\_\_\_\_ מבקשת 2. \_\_\_\_\_\_\_\_\_\_\_\_\_\_\_

אני הח"מ \_\_\_\_\_\_\_\_\_\_\_\_\_\_\_\_\_\_ מאשרת כי ביום \_\_\_\_\_\_\_\_\_\_\_\_\_\_\_\_ הופיעה בפניי שם האמא הביולוגית, המוכרת לי אישית \שהזדהתה בפני באמצעות ת.ז שמספרה: 555558, ולאחר שהזהרתיה כי עליה לומר את האמת בלבד וכי תהיה צפויה לעונשים הקבועים בחוק אם לא תעשה כן, אישרה את נכונות הצהרתה לעיל וחתמה עליה בפניי.

\_\_\_\_\_\_\_\_\_\_\_\_\_\_\_

 חתימת מבקשת 2

\_\_\_\_\_\_\_\_\_\_\_\_\_\_\_\_\_

 חתימת עו"ד